Purjus naine rammis posti, nii et uus auto põles käkraks
„Ma ei saa aru, miks ta üldse pidi autoga sauna sõitma ja seda enam veel purjus peaga,“ imestab ämm, kelle minia rammis öösel elektriposti vaid mõni meeter enne koduväravat. Paar kuud tagasi ostetud auto põles maha, aga õnnesärgis sündinud juht jõudis sellest välja ronida.
Ööl vastu laupäeva kella poole kolme paiku sai häirekeskus teate, et Põltsamaa külje all Pauastvere külas põleb auto. Taevani tõusvates leekides oli kohaliku naise tulipunane Volkswagen Beetle. Volkswageni roolis olnud 46aastane naine sõitis sirgel kruusakattega teelõigul oma sõidurajalt välja vastu betoonist elektriposti. Posti tugitala kukkus saadud hoobist auto peale, masin süttis ning põles peaaegu maani maha.